Diari Oficial de la Generalitat Valenciana


Sumari del DOGV 4406, del 26-12-2002 (2002/14343)

ORDE de 12 de desembre de 2002, de la Conselleria d'Economia, Hisenda i Ocupació, per la qual es modifica l'Orde de 23 de setembre de 1998, de la Conselleria d'Economia, Hisenda i Administració Pública, de desplegament parcial del Decret 94/1996, de 21 de maig, del Govern Valencià, pel qual es regula la gestió del deute públic de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4406

Data del DOGV
:   26-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/14138


Data del document
:   12-12-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * legislació
    * hisenda regional
    * deute públic

ORDE de 12 de desembre de 2002, de la Conselleria d'Economia, Hisenda i Ocupació, per la qual es modifica l'Orde de 23 de setembre de 1998, de la Conselleria d'Economia, Hisenda i Administració Pública, de desplegament parcial del Decret 94/1996, de 21 de maig, del Govern Valencià, pel qual es regula la gestió del deute públic de la Generalitat Valenciana. [2002/14256]
  
L'article 51 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana (DOGV de 31 de desembre del 2001) establix que «A partir de la data en què ... l'euro es constituïsca en moneda única en la Unió Europea, totes les normes jurídiques expressaran les quanties econòmiques corresponents exclusivament en la dita moneda».
  
Per això es fa necessària una modificació de l'orde de desplegament parcial del Decret 94/1996, pel qual es regula la gestió del deute públic de la Generalitat Valenciana, que substituïsca la referència a pessetes per euros en la definició de Programa Financer, com marc d'actuació on s'integren operacions d'este caràcter emparades per la normativa reguladora de l'activitat financera de la Generalitat Valenciana.
  
D'altra banda, atesa l'amplitud d'operacions financeres que comprén el concepte de deute públic i la diversitat de negocis jurídics, tant específics com atípics que existixen en el mercat financer, resulta procedent fer una nova redacció, que faça viable l'adequació de cada singular operació a les específiques normes reguladores d'eixa diversitat d'operacions financeres, salvant la rigidesa de l'actual regulació en el sentit d'acomodar-la a les necessitats reals d'eixe singular camp del mercat financer.
  
Finalment, es busca una major concreció a l'hora d'explicar l'estalvi de costos en raó a la seua tipologia, periodicitat o meritació, i referit tant a una cartera de referència sense risc com d'una que siga òptima i es considera convenient donar major seguretat del risc de contrapartida en l'execució dels derivats, motivada per les actuals condicions per què travessen determinades entitats del sistema financer, limitant l'execució d'operacions de derivats a entitats financeres amb un rating no inferior en quatre nivells en l'escala de ratings, al que tinga assignat la Generalitat Valenciana.
  
Per això, i fent ús de les facultats que m'atribuïx el Decret 94/1996, de 21 de maig, del Govern Valencià, i l'article 35.e) de la Llei 5/1983, de 30 de desembre, de Govern Valencià, modificada per Llei 1/2002, de 26 de febrer, de la Generalitat Valenciana,
  
ORDENE
  
Article únic
  
Es modifica l'apartat 2.2 de l'article 2 i els articles 6 i 7, afegint-hi el nou subapartat 7.3, de l'Orde de 23 de setembre de 1998, de la Conselleria d'Economia, Hisenda i Administració Pública, de desplegament parcial del Decret 94/1996, de 21 de maig, del Govern Valencià, pel qual es regula la gestió del deute públic de la Generalitat Valenciana, que queden redactats en els termes següents:
  
«Article 2 Formalització del deute que s'ha d'emetre
  
2.2 Es definix com a Programa Financer el marc d'actuació en què s'integren operacions de caràcter financer permeses per la normativa reguladora de l'activitat financera de la Generalitat Valenciana, com les referents a pagarés, bons, obligacions, préstecs o qualsevol altre producte que estiga en funcionament en el mercat, tant en euros com en divises. Estes operacions tindran un tractament juridicocomptable homogeni en atenció a la seua inclusió en el dit Programa, per la qual cosa les amortitzacions de les distintes operacions realitzades a l'empara del Programa no implicaran necessàriament la corresponent amortització comptable.
  
Article 6. Publicitat
  
Les operacions d'endeutament recollides en esta orde es publicaran en la forma determinada en les normes especials que resulten d'aplicació i, si és el cas, conforme al que preveu la Llei de Contractes per a les Administracions Públiques.
  
Article 7. Operacions de gestió de riscos.
  
7.1 La Generalitat Valenciana a través de l'Institut Valencià de Finances podrà concertar operacions de derivats de tipus d'interés, de canvi, de mercaderies o altres, relacionades amb les operacions de deute en circulació o autoritzades per les lleis de pressupostos; amb cobraments i pagaments no financers, o amb riscos d'una altra naturalesa, tant de la Generalitat Valenciana, com les seues empreses públiques i organismes autònoms.
  
7.2 Estes operacions de derivats que permeten la gestió de riscos perseguixen l'obtenció d'un estalvi de costos, una reducció del risc, un ajust del perfil de venciments del deute, així com qualsevol altre objectiu que siga oportú aconseguir dins de la gestió financera. L'estalvi de costos mencionat en relació amb el deute, podrà tindre horitzó anual o pluriennal, referir-se a una reducció del cost del tipus d'interés nominal o real, bé pel criteri de meritació o pel de caixa, o producte de la relació entre la cartera de deute real i una cartera teòrica de referència sense risc o òptima.
  
7.3 Les entitats de contrapartida amb què s'establisquen estes operacions hauran de tindre per si mateixes o bé per l'entitat que assumisca, si és el cas, la responsabilitat d'afrontar les seues obligacions, com a mínim una qualificació creditícia d'inversió no especulativa i mai inferior en quatre nivells en l'escala de ratings al que tinga assignat la Generalitat Valenciana, atorgada per, almenys, una agència de qualificació de reconegut prestigi.»
  
DISPOSICIÓ DEROGATÒRIA
  
Queden derogades totes aquelles normes d'igual o inferior rang que s'oposen al que establix la present orde.
  
DISPOSICIÓ FINAL
  
La present orde entrarà en vigor el dia de la publicació en el Diari Oficial de la Generalitat Valenciana.
  
València, 12 de desembre de 2002
  
El conseller d'Economia, Hisenda i Ocupació